Lähes 20 vuotta oluthanan varressa viettänyt ex-Ilves-pakki avasi oman pubin – "Vähän jännittää, mutta hyvällä tavalla"

RAVINTOLAT Lähes 20 vuotta Tampereella olutta laskenut Mark Joseph pyörittää nyt Pub Joseph’sia.

Mark ja Hanna Josephin Pub Joseph’s avasi ovensa Gastropub Prahan entisessä liiketilassa Itsenäisyydenkadun ja Tammelan puistokadun kulmassa. Petteri Mäkinen

Petteri Mäkinen

Mark Joseph tiskin takana oluthanan varressa on Tampereella hyvinkin tuttu näky.

Nyt paikka ja vastuu ovat uusia.

Lähes 20 vuotta Wanhassa Postissa tarjoillut Tampereen waleslainen pyörittää nyt omaa Pub Joseph’siaan Itsenäisyydenkadun ja Tammelan puistokadun kulmassa.

– Oma paikka on ollut pitkäaikainen haave ja unelma. Vähän jännittää, mutta hyvällä tavalla.

Ravintola-alan kokemuksen puutteesta oman paikan pyörittäminen tuskin jää kiinni. Mark Joseph aloitti ravintolauransa Wanhassa Postissa jalkapallouran lopetettuaan. Yhtiökumppanina olevalla vaimo Hanna Josephilla on takanaan jo neljännesvuosisata Paapan Kapakassa.

– Yhdessä omistetaan, mutta Mark pyörittää, tarkentaa Paapan Kapakan ravintolapäällikkönä jatkava Hanna.

Mark Joseph ehti työskennellä Wanhan Postin korvanneessa Henkassa muutaman kuukauden ennen kuin Gastropub Prahan tyhjäksi jättämää liikekiinteistöä tarjottiin hänelle.

– Tarjous liikepaikasta tuli äkkiä, mutta kun olin pitkään unelmoinut paikasta nimenomaan Tammelassa, siihen oli pakko tarttua, kertoo Kaukajärvellä asuva Joseph.

Prahan sulkemisen jälkeen tilassa on tehty perusteellinen remontti. Uutuuspaikka luottaa jatkossa ennen kaikkea olut- ja siiderivalikoimaan, sillä ruokaa ei ole Prahasta poiketen tulossa myyntiin. Sen sijaan terassi avautuu keväällä tutussa paikassa Tammelan puistokadun puoleisella seinustalla.

Wanha Posti vakiintui vuosien varrella erääksi Tampereen johtavista urheilubaareista, jossa väkeä kävi katsomassa ennen kaikkea kotimaista liigakiekkoa ja Englannin Valioliigaa. Pub Joseph’sissa perinne jatkuu, mutta prioriteetit on jo mietitty riitojen varalta valmiiksi.

– Jos jalkapalloa ja jääkiekkoa tulee yhtä aikaa, niin silloin katsotaan jalkapalloa, toteaa Suomeen jalkapallon perässä 1980-luvun puolivälissä muuttanut pääsarjatasolla vuosina 1993–96 Ilvestä edustanut keskuspuolustaja.

Lisäksi Pub Joseph’siin on tulossa tietovisa. Perjantaisin ja lauantaisin paikalla on DJ pyörittämässä vinyylilevyjä. Pohjana on Josephin oma levykokoelma.

– Kaikkea löytyy paitsi räppiä.

Mark Joseph 54-vuotias syntynyt Wrexhamissa Walesissa muutti Suomeen vuonna 1986 Pieksämäelle pelaamaan Savon Pallossa (SaPa) pelasi Ilveksessä 83 Veikkausliiga-ottelua vuosina 1993–96, teki kaksi maalia Ilveksen jälkeen seuroja TPV, TP-Seinäjoki ja Riihimäen Palloseura työskenteli vuodesta 1999 Hämeenkadulla Wanhassa Postissa perusti helmikuussa yhdessä vaimonsa Hannan kanssa Pub Joseph’sin Itsenäisyydenkadun ja Tammelan puistokadun kulmaan